text: Ny landbetjent på Fanø
  18 december 2013 kl. 14.13
  Den ledige stilling som landbetjent på Fanø er endelig blevet besat. Det bliver den 40-årige Kenneth Lindenhoff, der overtager stillingen.
  Siden 1. november har Fanø været uden landbetjent, og Syd- og Sønderjyllands Politi fik ingen ansøgninger til jobbet. Men fra 1. januar har Fanø igen en landbetjent.
  Kenneth Lindenhoff kommer direkte fra orlov, men var før det ansat ved politiet i Esbjerg. Han har i to somre hjulpet den tidligere landbetjent Hans Vang.
  - Jeg er meget glad for at have fået stillingen. Fanø er almindeligvis ikke præget af nogen større kriminalitet, og jeg vil gøre mit, for at øen er et trygt sted at være for både borgere og turister, siger Kenneth Lindenhoff i en pressemeddelelse, om sit nye job.
  Den tidligere landbetjent, Hans Vang, stoppede i jobbet på øen 1. november efter 11½ år som lovens lange arm på øen. Siden da har lokalpolitiet i Esbjerg stået for patruljering på øen.
  Fanø er en af de steder i Danmark med allermindst kriminalitet.
  